FÆLLES HOLDNING (EF) Nr. 12/95 fastlagt af Rådet den 29. juni 1995 med henblik på vedtagelse af Europa-Parlamentet og Rådets beslutning af . . . om indførelse af et sæt retningslinjer for transeuropæiske net på energiområdet (95/C 216/04)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 129 D, stk. 1,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

under henvisning til udtalelse fra Regionsudvalget (3),

i henhold til fremgangsmåden i traktatens artikel 189 B (4), og

ud fra følgende betragtninger:

Energi bør som en følge af sine specifikke egenskaber produceres, distribueres og anvendes så rationelt som muligt med henblik på en bæredygtig udvikling, og udnyttelsen af de vedvarende energikilder i de berørte regioner må under ingen omstændigheder hindres eller forsinkes;

oprettelsen og udbygningen af transeuropæiske net på energiområdet bidrager til realiseringen af vigtige mål for Fællesskabet, såsom virkeliggørelsen af det indre marked og styrkelsen af økonomisk og social samhørighed;

oprettelsen og udbygningen på hele Fællesskabets område af transeuropæiske net på energiområdet tager endvidere særlig sigte på at øge pålideligheden og sikkerheden af Fællesskabets energiforsyning, at opnå ligevægt på det indre energimarked og at forbedre Fællesskabets konkurrenceevne;

for at bidrage til realiseringen af nævnte mål må udbygningen af sammenkoblingen af net til transmission af elektricitet og naturgas i Fællesskabet, navnlig i områder, hvor der er behov for forstærkning af nettene, eller i endnu isolerede regioner, samt af sammenkoblingen med tredjelande i Europa og i Middelhavsområdet fremskyndes;

gennemførelsen af det indre energimarked kræver, at initiativerne indgår i en samlet strategi på energiområdet, som ikke blot fastlægger Fællesskabets hovedkriterier og -mål på dette område, men også definerer først og fremmest betingelserne for liberalisering af energimarkedet;

sammenkoblingen af elektricitets- og gasnet med nettene i de tredjelande, som har undertegnet energichartertraktaten (5), skal ske i overensstemmelse med denne traktat;

det er nødvendigt at fastlægge en retningsgivende EF-aktion for transeuropæiske energinet under iagttagelse af subsidiaritetsprincippet;

for at udbygge disse net på fællesskabsplan er det nødvendigt at finde frem til projekter af fælles interesse og at skabe gunstigere vilkår for oprettelsen af disse net og for deres interoperabilitet;

projekter af fælles interesse skal opfylde de nævnte mål og indgå i de nævnte prioriteringer; kun projekter, som potentielt er økonomisk levedygtige under hensyntagen til økonomiske, sociale og tekniske faktorer, kan komme i betragtning; i denne sammenhæng omfatter levedygtighedsbegrebet ud over projektets økonomiske rentabilitet også andre elementer, såsom pålidelig og sikker energiforsyning, større økonomisk og social samhørighed samt beskyttelse af Fællesskabets miljø;

privat kapital anvendes og vil fortsat blive anvendt i de fleste projekter på energiområdet; ved fastlæggelsen af projekter af fælles interesse bør der derfor tages særligt hensyn til, at det er nødvendigt at undgå konkurrenceforvridning;

til gennemførelse af denne beslutning er det nødvendigt, at der nedsættes et udvalg;

Europa-Parlamentet, Rådet og Kommissionen vedtog den 20. december 1994 en modus vivendi vedrørende foranstaltningerne til gennemførelse af retsakter, som er vedtaget efter proceduren i EF-traktatens artikel 189 B -

VEDTAGET FØLGENDE BESLUTNING:

Artikel 1

Formål

I denne beslutning fastlægges arten og rækkevidden af den retningsgivende EF-aktion for transeuropæiske energinet. Der opstilles ligeledes et sæt retningslinjer omfattende mål og prioriteter samt hovedlinjerne i Fællesskabets aktioner med hensyn til transeuropæiske energinet. I disse retningslinjer fastlægges projekter af fælles interesse inden for transeuropæiske elektricitets- og naturgasnet.

Artikel 2

Anvendelsesområde

Denne beslutning vedrører:

1) inden for elektricitetsnettene:

- alle højspændningsforbindelser, bortset fra dem der anvendes inden for distributionsnettene, og undersøiske kabler, for så vidt denne infrastruktur anvendes til interregional eller international transmission

- alt udstyr eller alle anlæg, der er nødvendige for, at det pågældende system kan fungere tilfredsstillende, herunder beskyttelses-, overvågnings- og kontrolsystemer

2) inden for naturgasnettene:

- højtryksgasrørledninger, bortset fra højtryksgasrørledninger i distributionsnettene, til forsyning af Fællesskabets regioner fra kilder inden for og uden for Fællesskabet

- underjordiske lagre tilsluttet ovennævnte højtryksgasrørledninger

- terminaler til modtagelse, oplagring og forgasning af flydende naturgas (LNG) samt, afhængig af forsyningskapaciteten, gastankskibe

- alt udstyr eller alle anlæg, der er nødvendige for, at det pågældende system kan fungere tilfredsstillende, herunder beskyttelses-, overvågnings- og kontrolsystemer.

Artikel 3

Målsætninger

Fællesskabet fremmer sammenkobling, interoperabilitet og udbygning af de transeuropæiske energinet samt adgang til disse net i overensstemmelse med gældende fællesskabsret med det formål:

- at sikre en effektiv virkeliggørelse af det indre marked i almindelighed og det indre energimarked i særdeleshed, samtidig med at den rationelle produktion, distribution og anvendelse af energiressourcerne samt udnyttelsen af de vedvarende energikilder fremmes med henblik på at sænke forbrugerpriserne på energi og forbedre den europæiske økonomis konkurrenceevne

- at lette udviklingen af Fællesskabets mindre gunstigt stillede områder og bringe dem ud af deres isolation og således bidrage til større økonomisk og social samhørighed

- at øge energiforsyningssikkerheden, bl.a. ved at udbygge energiforbindelserne med tredjelande i fælles interesse, bl.a. inden for rammerne af energichartertraktaten og de samarbejdsaftaler, som Fællesskabet har indgået.

Artikel 4

Prioritering

Fællesskabets aktion med hensyn til transeuropæiske energinet tager først og fremmest sigte på følgende:

1) for elektricitetsnettenes vedkommende:

- tilslutning af isolerede elektricitetsnet til de sammenkoblede europæiske net (a)

- udbygning af sammenkoblingen mellem medlemsstaterne (b) og af de indenlandske forbindelser, hvor dette er nødvendigt af hensyn til udnyttelsen af disse sammenkoblinger (c)

- udbygning af de sammenkoblinger med tredjelande i Europa og i Middelhavsområdet, som bidrager til større pålidelighed og sikkerhed i Fællesskabets elektricitetsnet eller til Fællesskabets elektricitetsforsyning (d)

2) for naturgasnettenes vedkommende:

- indførelse af naturgas i nye regioner (e)

- tilslutning af isolerede naturgasnet til de sammenkoblede europæiske net, herunder den forbedring af de bestående net, som dette kræver, samt tilslutningen af de adskilte naturgasnet (f)

- den nødvendige forøgelse af kapaciteten med hensyn til transmission (gasforsyningsrørledninger) (h), modtagelse (LNG) og oplagring (g) for at tilfredsstille efterspørgslen, samt spredning af forsyningskilderne og tilførselsvejene for naturgas.

Artikel 5

Aktionens hovedlinjer

Hovedlinjerne i Fællesskabets aktion for transeuropæiske energinet er:

- fastlæggelse af projekter af fælles interesse

- skabelse af gunstigere vilkår for udbygningen af disse net i overensstemmelse med EF-traktatens artikel 129 D, stk. 3.

Artikel 6

Kriterier

1. Ethvert energinetprojekt, som opfylder følgende kriterier, kan være af fælles interesse:

- det falder ind under anvendelsesområdet i artikel 2, og

- det svarer til de målsætninger og prioriteter, der er fastsat i henholdsvis artikel 3 og 4, og

- det ser ud til at være potentielt økonomisk levedygtigt.

2. En vejledende liste over projekter af fælles interesse findes i bilaget.

3. Enhver anmodning fra en medlemsstat eller fra Kommissionen om ajourføring af bilaget forelægges af Kommissionen og vedtages efter proceduren i artikel 9.

Kriterierne i stk. 1 anvendes, når der tages stilling til sådanne anmodninger.

Projekter af fælles interesse, der berører en medlemsstats område, kræver denne medlemsstats godkendelse.

4. Medlemsstaterne træffer alle de foranstaltninger, som de skønner nødvendige for at lette og fremskynde gennemførelsen af projekter af fælles interesse og begrænse forsinkelser, under overholdelse af fællesskabslovgivningen og internationale konventioner på miljøområdet. Navnlig skal de fornødne godkendelsesprocedurer afsluttes hurtigt.

5. Når dele af projekter af fælles interesse skal gennemføres på tredjelandes område, kan Kommissionen, med henblik på at lette gennemførelsen af projekterne, i forståelse med de berørte medlemsstater fremsætte forslag, efter omstændighederne som led i Fællesskabets forvaltning af aftaler med disse tredjelande og, for så vidt angår de tredjelande, som har undertegnet energichartertraktaten, i overensstemmelse med denne traktat, for at projekterne også af de pågældende tredjelande anerkendes som værende af gensidig interesse.

6. Vurderingen af den i stk. 1, tredje led, omhandlede økonomiske levedygtighed baseres på en costbenefitanalyse, hvorunder der tages hensyn til alle omkostninger og fordele, herunder på mellemlang og/eller lang sigt, i forbindelse med miljøaspekter, forsyningssikkerhed og bidrag til den økonomiske og sociale samhørighed.

Artikel 7

Ved gennemgangen af projekterne skal der så vidt muligt tages hensyn til virkningerne på konkurrencen og mulighederne for privat finansiering eller for finansiering gennem de berørte økonomiske sektorer.

Artikel 8

Denne beslutning berører ikke en medlemsstats eller Fællesskabets finansieringstilsagn.

Artikel 9

Udvalg

1. Kommissionen bistås af et udvalg, der består af repræsentanter for medlemsstaterne, og som har Kommissionens repræsentant som formand.

2. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

3. a) Kommissionen vedtager foranstaltningerne, hvis de er i overensstemmelse med udvalgets udtalelse.

b) Er foranstaltningerne ikke i overensstemmelse med udvalgets udtalelse, eller er der ikke afgivet nogen udtalelse, forelægger Kommissionen straks Rådet et forslag til de foranstaltninger, der skal træffes. Rådet træffer afgørelse med kvalificeret flertal.

Har Rådet ved udløbet af fristen på tre måneder regnet fra datoen for forelæggelsen ikke truffet nogen afgørelse, vedtages de foreslåede foranstaltninger af Kommissionen.

Artikel 10

Kommissionen udarbejder hvert andet år en beretning om gennemførelsen af denne beslutning, som den forelægger for Europa-Parlamentet, Rådet, Det Økonomiske og Sociale Udvalg og Regionsudvalget.

Artikel 11

Denne beslutning træder i kraft på tredjedagen efter offentliggørelsen i De Europæiske Fællesskabers Tidende.

Artikel 12

Denne beslutning er rettet til medlemsstaterne.

Udfærdiget i . . .

På Europa-Parlamentets vegne

Formand

På Rådets vegne

Formand

(1) EFT nr. C 72 af 10. 3. 1994, s. 10.

(2) EFT nr. C 195 af 18. 7. 1994, s. 33.

(3) EFT nr. C 217 af 6. 8. 1994, s. 26.

(4) Europa-Parlamentets udtalelse af 18. maj 1995 (EFT nr. C 151 af 19. 6. 1995), Rådets fælles holdning af . . . (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

(5) EFT nr. L 380 af 31. 12. 1994, s. 24.

BILAG

TRANSEUROPÆISKE ENERGINET Vejledende liste over projekter af fælles interesse (1)

ELEKTRICITETSNET

a 1 Det Forenede Kongerige Magee-Crytton-Moffat

a 4 Grækenland-Belgien Ipiros-Puglia

b 1 Tyskland-Danmark Bentwisch-Bjæverskov

b 4 Frankrig-Belgien Moulaine-Aubange

b 6 Frankrig-Italien Grande Ile-Piossasco

b 7 Frankrig-Spanien Cazaril-Aragon

b 9 Belgien-Luxembourg Aubange-Bertrange

b 10 Spanien-Portugal Aldeadavila-Douro Int. Meson-Lindoso

b 11 Finland-Sverige

c 2 Danmark: Øst-vest forbindelsen

c 3 Nederlandene: Det nordøstlige område Zwolle-Meeden-Eemshaven

c 4 Frankrig: Det nordøstlige område Sierrentz-Mulbach

c 5 Italien: Strækningerne fra nord til syd og fra øst til vest 15 delprojekter

c 6 Spanien Biscayabugten, Middelhavsstrækningen

c 7 Portugal: Udbygning i forbindelse med sammenkoblingen med Spanien Pego-Rio Maior II Recarei-Doura Int.

c 8 Grækenland: Strækningen fra øst til vest

d 3 Tyskland-Norge Inklusive udbygning af nettene i Norge

d 5 Italien-Schweiz Gorlago-Robbia

d 6 Østrig-Italien Lienz-Sandrigo

d 9 Grækenland-Tyrkiet Thessaloniki-Hamitabat

d 11 Norge-Nederlandene Inklusive udbygning af nettene i Norge

d 13 Spanien-Marokko Pinar-Melloussa

d 14 Den Baltiske Ring: Danmark, Sverige, Finland, Estland Letland, Litauen, Hviderusland, Polen, Tyskland GASNET

e 4 Spanien Galicia, Extremadura, Andalucía, Sydvalencia, Murcia, LNG Ferrol

e 5 Portugal Setubal-Braga

e 6 Grækenland Bulgarien-Athen, LNG Revithoussa

f 1 Irland-Nordirland

f 2 Det Forenede Kongerige-Kontinentet Bacton-Zeebrugge

f 3a) Luxembourg-Tyskland

f 6 Portugal-Spanien Leiria-Cordoba, Braga-Tuy-Oviedo

g 1 Irland LNG

g 3 Frankrig LNG Montoir g 4 Italien LNG Montalto di Castro

g 8 Spanien Oplagring, Gaviota, Huete

g 9 Portugal Oplagring

g 11 Belgien Oplagring Loenhout

g 12 Danmark Oplagring

h 4 Algeriet-Spanien-Frankrig

h 5 Algeriet-Tunesien-Italien

h 6 Rusland-Urkaine-EU

h 7 Rusland-Hviderusland-Polen-EU

h 11 Bulgarien-Grækenland

h 12 Belgien-Tyskland Inklusive forbindelsen Eynatten-Bernau

(1) Gennemgangen af projekternes miljøvenlighed foregribes ikke med denne beslutning.

RÅDETS BEGRUNDELSE

I. INDLEDNING

1. Kommissionen sendte den 8. februar 1994 Rådet et forslag til Europa-Parlamentet og Rådets beslutning om et sæt retningslinjer for transeuropæiske net på energiområdet, baseret på artikel 129 D, stk. 1, i traktaten.

2. Europa-Parlamentet afgav udtalelse under førstebehandlingen den 18. maj 1995. Det Økonomiske og Sociale Udvalg og Regionsudvalget afgav udtalelse henholdsvis den 27. april 1994 og den 17. maj 1994.

Kommissionen forelagde den 31. maj 1995 Rådet et ændret forslag i henhold til artikel 189 A, stk. 2, i traktaten.

3. Rådet fastlagde på samlingen den 29. juni 1995 sin fælles holdning i overensstemmelse med artikel 189 B i traktaten.

II. FORMÅL

4. Forslaget til beslutning fastlægger arten og omfanget af retningslinjerne vedrørende transeuropæiske net på energiområdet.

Særlig fastlægges anvendelsesområdet og målene for projekter af fælles interesse med hensyn til transeuropæiske net på energiområdet samt disses indbyrdes prioritering tillige med målsætningerne og kriterierne for projekterne. Af retningslinjerne fremgår også, hvilke projekter inden for de transeuropæiske el- og naturgasnet der er af fælles interesse.

III. ANALYSE AF DEN FÆLLES HOLDNING

5. Rådet har godtaget en lang række af de ændringer, som Europa-Parlamentet har ønsket, og som Kommissionen har tilsluttet sig i sit ændrede forslag. Følgende ændringsforslag er godtaget ordret eller med hensyn til substansen:

- ændringsforslag nr. 1

Rådet har accepteret dette ændringsforslag med hensyn til substansen og ladet det indgå i første betragtning

- ændringsforslag nr. 3

Rådet har accepteret dette ændringsforslag med hensyn til substansen og ladet det indgå i femte betragtning; forslaget fastslår, at beslutningen generelt angår energisektoren

- ændringsforslag nr. 4, 8 og 11

Rådet har medtaget de af Europa-Parlamentet ønskede ændringer, som går ud på, at der indsættes henvisninger til Det Europæiske Energicharter i den relevante betragtning og de relevante artikler

- ændringsforslag nr. 6

Rådet har accepteret teksten til dette ændringsforslag ordret

- ændringsforslag nr. 7 og 9

Rådet har med hensyn til substansen ladet dette ændringsforslag indgå i artikel 3, første led, da det finder at kunne tilslutte sig de udtrykte betænkeligheder

- ændringsforslag nr. 10

Rådet har accepteret dette ændringsforslag med hensyn til substansen.

6. Derimod har Rådet ikke accepteret følgende to ændringsforslag, som Kommissionen har ladet indgå i sit ændrede forslag:

- ændringsforslag nr. 5

Rådet har ikke accepteret dette ændringsforslag, da det ikke finder den pågældende betragtning nødvendig på baggrund af beslutningens bestemmelser

- ændringsforslag nr. 2

Rådet har ikke accepteret dette ændringsforslag, da dette ville være ensbetydende med at anfægte det princip, der er fastlagt i artikel 129 B i traktaten.

7. Rådet har ikke godtaget ændringsforslag nr. 12 og 13. Det anser det således ikke for berettiget at nedsætte et rådgivende udvalg, eftersom projekter af fælles interesse forudgående skal godkendes af den berørte medlemsstat (artikel 129 D, stk. 2). Derimod har det godtaget den i Kommissionens ændrede forslag foreslåede tilføjelse til ellevte betragtning, hvori der henvises til en modus vivendi mellem de tre institutioner om gennemførelsesforanstaltningerne til retsakter, som vedtages ved fælles beslutningstagning.

8. Rådet har ved opstillingen af den vejledende liste over projekter af fælles interesse ment, at denne ikke burde omfatte projekter, som allerede er fuldført, eller som er nær ved at være det, eller langfristede projekter, hvis potentielle levedygtighed ikke kan vurderes på nuværende tidspunkt. På grundlag heraf har Rådet godtaget ændringsforslag nr. 14, som Kommissionen ikke har accepteret i sit ændrede forslag, vedrørende projektet for Østersøens kyster. Derimod har det, som Kommissionen, ikke accepteret ændringsforslag nr. 15 og 16.